હું સમજાવી નથી શકતો, પરંતુ આવા જ કોઈ કારણોસર પત્રકારત્વ વિશેનો મારો ખ્યાલ કીંક જુદા જ પ્રકારનો રહ્યો છે. નાનો હતો ત્યારે સ્વરૂચિથી દેશભક્તિનાં ગીતો લખેલા અને અખબારમાં છપાયેલા પણ ખરા, શાળા-કૉલેજ અને સામાજિક પ્રવૃત્તિઓ દરમિયાન છૂટક-છૂટક લખતો રહ્યો, પરંતુ લખવા માટેની નિયમિત શરૂઆત 1990 પછી જ કરેલી ગણાય. જો કે, સ્વભાવથી જ કાર્યસ્વતંત્રતાનો વધુ પડતો આગ્રહી હોવાના કારણે તેના લાભો તથા ગેરલાભો બંને જાણ્યાં છે અને કદાચ એટલે જ લેખનક્ષેત્રે હજુ સુધી કોઈ મહાન સિધ્ધિ તો હાંસલ નથી કરી, છતાં જેટલું પણ લખ્યું તેમાં મારા માટે મહત્વની બાબત એ છે કે સત્યના ભોગે કે જનહિતના ભોગે કશું કરવાનો ક્યારેય વિચાર આવ્યો નથી.એટલું જ નહીં, વ્યવસાયિક લાભ-ગેરલાભનો વિચાર પણ મનમાં ક્યાંય ફરક્યો નથી, તેનો પરમ સંતોષ છે. આનું કારણ પણ હું બાળપણથી થયેલા મારા સંસ્કારઘડતરને જ સમજું છું.